text: қурайлы аягөз өзені алабындағы өзен. абай облысы аягөз ауданының жерімен ағады. ұзындығы 66 км, су жиналатын алабы 643 км2. ақшатау жотасының қиыр қарашоқы тауынан басталып, қурайлы ауылынан 10 км-дей төменде аягөз өзеніне құяды. ірі саласы: ақбастау. арнасы жоғарғы ағысында тар, көбіне тік жарлы, орта ағысының ені 200-300 м, ол сайлы-жыралы жермен ағады. қар, жаңбыр, жер асты суларымен толығады. жылдық орташа су ағымы 1,86 м3/с. жайылмасы шабындық.